**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

.... ............. 2024 թվականի N .....-Ն

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2017 ԹՎԱԿԱՆԻ ՄԱՅԻՍԻ 4-Ի N 526-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

Ղեկավարվելով «Նորմատիվ իրավական ակտերի մասին» Հայաստանի Հանրապետության օրենքի 33-րդ հոդվածի 1-ին մասի 3-րդ կետո և 3-րդ մասով, 34-րդ հոդվածի 1-ին մասով, Հայաստանի Հանրապետության կառավարությունը որոշում է.

1. Հայաստանի Հանրապետության կառավարության 2017 թվականի մայիսի 4-ի «**Գնումների գործընթացի կազմակերպման կարգը հաստատելու և Հայաստանի Հանրապետության կառավարության 2011 թվականի փետրվարի 10-ի N168-Ն որոշումն ուժը կորցրած ճանաչելու մասին**» N 526-Ն որոշման մեջ կատարել հետևյալ փոփոխությունները և լրացումը՝

1) որոշման հավելվածի 50-րդ կետը շարադրել հետևյալ խմբագրությամբ․

50. Ընտրված մասնակցի հետ պայմանագիրը կնքվում է օրենքի 10-րդ և 36-րդ հոդվածներով նախատեսված կարգով, եթե ներկայացվել է նաև որակավորման ապահովումը հիմնավորող փաստաթուղթը: Ապրանքների գնման դեպքում ապրանքի ամբողջական նկարագիրը պայմանագրում ներառվում է՝ համաձայն ընտրված մասնակցի կողմից ներկայացված և գնահատող հանձնաժողովի կողմից բավարար գնահատված առաջարկի: Եթե կնքված պայմանագրի գինը գերազանցում է գնումների բազային միավորը, ապա կնքված պայմանագրի մասին հայտարարության մեջ նշվում է նաև, որ՝

1) դրանով սահմանված ժամկետում գնման տվյալ գործընթացին մասնակցելու նպատակով հայտ ներկայացրած մասնակիցները կարող են պատվիրատուին ներկայացնել պայմանագրի արդյունքի ընդունման գործընթացին պատասխանատու ստորաբաժանման (մասնագիտական խմբի) հետ համատեղ մասնակցելու գրավոր պահանջ.

2) պետական գաղտնիք չպարունակող գնումների դեպքում պայմանագրի արդյունքի ընդունման գործընթացին պատասխանատու ստորաբաժանման (մասնագիտական խմբի) հետ համատեղ կարող են մասնակցել նաև լիազորված մարմնի կողմից վարվող ցուցակում ընդգրկված Հայաստանի Հանրապետությունում պետական գրանցում ստացած հասարակական կազմակերպությունները և լրատվական գործունեություն իրականացնող անձինք՝ պատվիրատոււին գրավոր պահանջ ներկայացնելու դեպքում: Սույն ենթակետում նշված ցուցակը լիազորված մարմինը հրապարակում է տեղեկագրում, իսկ կնքված պայմանագրի հայտարարության մեջ գրավոր պահանջ ներկայացնելու ժամկետը չի կարող պակաս լինել հինգ օրացուցային օրից:».

2) որոշման հավելվածի 50.1-րդ կետը շարադրել հետևյալ խմբագրությամբ․

50.1 Սույն կարգի 50-րդ կետով նախատեսված՝

1) գրավոր պահանջին կից ներկայացվում են՝

ա. ֆիզիկական անձին տրամադրված լիազորագրի բնօրինակը: Ընդ որում, լիազորված ֆիզիկական անձանց քանակը չի կարող գերազանցել երկուսը, իսկ լիազորված անձը անձամբ պետք է կատարի այն գործողությունները, որոնց համար լիազորված է: Հայաստանի Հանրապետությունում պետական գրանցում ստացած հասարակական կազմակերպությունները և լրատվական գործունեություն իրականացնող անձինք լիազորագրի փոխարեն ներկայացնում են ֆիզիկական անձանց անունը, ազգանունը և հանրային ծառայության համարանիշը.

բ. ինչպես գործընթացին մասնակցելու պահանջ ներկայացրած, այնպես էլ լիազորված ֆիզիկական անձանց կողմից ստորագրված բնօրինակ հայտարարություններ՝ օրենքի 5.1-ին հոդվածի 2-րդ մասով նախատեսված շահերի բախման բացակայության մասին.

գ. այն էլեկտրոնային փոստի հասցեները և հեռախոսահամարները, որոնց միջոցով պատվիրատուն կարող է կապ հաստատել պահանջը ներկայացրած անձի և վերջինիս կողմից լիազորված ֆիզիկական անձի հետ.

2) ժամկետը լրանալուն հաջորդող երկու աշխատանքային օրվա ընթացքում պատասխանատու ստորաբաժանման ղեկավարը կնքված պայմանագրի հայտարարության մեջ նշված իր էլեկտրոնային փոստի հասցեից ծանուցում է ուղարկում սահմանված պահանջներին՝

ա. համապատասխանող գրություն ներկայացրած անձին՝ պայմանագրի կատարման արդյունքի ընդունման գործընթացին վերջինիս մասնակցությունը հաստատված լինելու մասին, ծանուցումը և սույն կետով նախատեսված շահերի բախման բացակայության մասին հայտարարությունների բնօրինակից արտատպված օրինակները հրապարակելով նաև տեղեկագրում: Գործընթացին մասնակցության շրջանակում լիազորված ֆիզիկական անձի փոփոխությունն իրականացվում է սույն կետով սահմանված կարգով՝ պատվիրատուին ներկայացվող գրության հիման վրա.

բ. չհամապատասխանող գրություն ներկայացրած անձին՝ պայմանագրի կատարման արդյունքի ընդունման գործընթացին վերջինիս մասնակցությունը հաստատված չլինելու մասին, նշելով դրա համար հիմք հանդիսացած հանգամանքները:».

3) որոշման հավելվածը լրացնել հետևյալ բովանդակությամբ նոր 50.2 կետով՝

50.2 Սույն կարգի 50-րդ կետի 2-րդ ենթակետով նախատեսված ցուցակում ընդգրկվելու համար Հայաստանի Հանրապետությունում պետական գրանցում ստացած հասարակական կազմակերպությունները և լրատվական գործունեություն իրականացնող անձինք լիազորված մարմին են ներկայացնում գրություն, կցելով՝

1) պետական գրանցման վկայականի պատճենը.

2) գործունեության իրականացման և էլեկտրոնային փոստի հասցեները, հեռախոսահամարը.

2) հանրային հսկողության գործընթացում ներգրավվելու նպատակով առաջադրվող ֆիզիկական անձանց տվյալները: Ընդ որում ցուցակում ընդգրկելու նպատակով առաջարկվող անձանց քանակը չի կարող գերազանցել տասը.

3) առաջադրվող ֆիզիկական անձանց անունը ազգանունը, հանրային ծառայության համարանիշը, էլեկտրոնային փոստի հասցեն:

Լիազորված մարմինը սույն կետով սահմանված կարգով ներկայացված գրության հիման վրա առաջադրված անձին ցուցակում ներառում է երեք աշխատանքային օրվա ընթացքում:

Ֆիզիկական անձին ցուցակից հանելու կամ նոր անձի թեկնածություն ներկայացվելու դեպքում, չի ներկայացվում պետական գրանցման վկայականի պատճենը: Լիազորված մարմինը անձին ցուցակից հանում է գրությունը ստանալուն հաջորդող երեք աշխատանքային օրվա ընթացքում: Ֆիզիկական անձին ցուցակից հանելը ավտոմատ դադարեցնում է նաև վերջինիս՝ որևէ պատվիրատուի մոտ հանրային հսկողություն իրականացնելու գործառույթները:»:

2. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

3. Սույն որոշման պահանջները չեն տարածվում որոշումն ուժի մեջ մտնելու օրվա դրությամբ հրապարակված կնքված պայմանագրի հայտարարություններով նախատեսված հանրային հսկողության գործընթացների վրա:

ՀԻՄՆԱՎՈՐՈՒՄ

«**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2017 ԹՎԱԿԱՆԻ ՄԱՅԻՍԻ 4-Ի N 526-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ, ՄԱՍԻՆ**» **ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

|  |  |
| --- | --- |
| 1. | **Անհրաժեշտությունը** |
|  | Նախագծով առաջարկվում է առավել ճկուն դարձնել գնման ընթացակարգերի արդյունքում կնքված պայմանագրերի կատարման նկատմամբ հանրային հսկողության իրականացման պայմանները: |
| 2. | **Ընթացիկ իրավիճակը և խնդիրները** |
|  | ՔՀԿ-ի ներկայացուցիչների հետ կազմակերպված քննարկումների արդյոեւնքում արձանագրչել է գործող մեխանիզմի փոփոխման և այն առավել ճկուն դարձնելու անհրաժեշտությունը, այդ թվում հնարավորության օգտագործամն ժամկետների երկարաձգման առումով: |
| 3. | **Տվյալ բնագավառում իրականացվող քաղաքականությունը** |
|  | Տվյալ բնագավառում իրականացվող քաղաքականության փոփոխություն չի նախատեսվում: |
| 4. | **Կարգավորման նպատակը և բնույթը** |
|  | ՀՀ կառավարության որոշման նախագծի ընդունումը նպատակ ունի շարունակաբար բարելավել պայմանագրերի կատարման նկատմամբ հանրային հսկողության իրականացման գործիքակազմը: |
| 5. | **Նախագծի մշակման գործընթացում ներգրավված ինստիտուտները և ան­ձինք** |
|  | Նախագիծը մշակվել է ՀՀ ֆինանսների նախարարության կողմից: |
| 6. | **Ակնկալվող արդյունքը** |
|  | Նախագծի ընդունմամբ կբարելավվի պայմանագրերի կատարման նկատմամբ հանրային հսկողության իրականացման գործիքակազմը: |
| 7. | **Տեղեկատվություն նախագծի ընդունմամբ այլ իրավական ակտերի ընդունման անհրաժեշտության կամ բացակայության մասին** |
|  | Նախագծի ընդունմամբ այլ իրավական ակտերում փոփոխություններ կամ լրացումներ կատարելու անհրաժեշտություն չի առաջանում: |
| 8. | **Տեղեկատվություն՝ լրացուցիչ ֆինանսական միջոցների անհրաժեշտության և պետական կամ տեղական ինքնակառավարման մարմնի բյուջեի եկամուտներում և ծախսերում սպասվելիք փոփոխությունների մասին** |
|  | Նախագծի ընդունմամբ պետական կամ տեղական ինքնակառավարման մարմնի բյուջեում ծախսերի և եկամուտների էական ավելացում կամ նվազեցում չի նախատեսվում: |
| 9. | **Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ:** |
|  | Կառավարության 2021-2026թթ. ծրագիր |